Qurilish sohasiga oid talablarni soddalashtirish hamda texnik jihatdan tartibga solish sohasidagi normativ hujjatlarni tizimlashtirish chora-tadbirlari to‘g‘risida

Shaharsozlik normalari va qoidalarini zamonaviy xalqaro standartlar bilan uyg‘unlashtirgan holda tizimlashtirish, qurilish sohasida innovatsion loyihaviy yechimlar va zamonaviy ilmiy-texnik ishlanmalarni qo‘llash imkoniyatini kengaytirish orqali sohaning investitsiyaviy jozibadorligini oshirish maqsadida Vazirlar Mahkamasi qaror qiladi:
 1. Quyidagilar:
 Qurilish vazirligi Koreya Respublikasining Koreya qurilish muhandislik va qurilish texnologiyalari instituti (KICT) bilan hamkorlikda 2021 — 2024-yillarga mo‘ljallangan “O‘zbekiston qurilish normalarini modernizatsiya qilish” loyihasi amalga oshirilayotganligi;
 milliy shaharsozlik normalari va qoidalarini respublikaning geologiya, tabiiy-iqlim va seysmologik xususiyatlarini inobatga olgan holda ilg‘or xorijiy davlatlar normativlari bilan uyg‘unlashtirish ishlari amalga oshirilayotganligi ma’lumot uchun qabul qilinsin.
 2. Qurilish sohasiga oid talablarni soddalashtirishning asosiy maqsadlari etib quyidagilar belgilansin:
 shaharsozlik normalari va qoidalarini tizimlashtirish orqali qurilish sohasida ortiqcha byurokratik tartib-taomillarni bartaraf etish;
 eskirgan va o‘z ahamiyatini yo‘qotgan shaharsozlik normalari va qoidalarini qayta ko‘rib chiqish hamda bugungi kunda amalga oshirilayotgan islohotlar bilan uyg‘unlashtirish;
 shaharsozlik normalari va qoidalarini amaliyotda qo‘llash bilan bog‘liq muammolarni tahlil qilish orqali takomillashtirish;
 shaharsozlik normalari va qoidalarini qurilishga oid xalqaro normativ-texnik hujjatlarga muvofiqlashtirish.
 3. Qurilish vazirligi va Adliya vazirligining qurilish sohasiga oid talablarni soddalashtirish hamda texnik jihatdan tartibga solish sohasidagi normativ hujjatlarni tizimlashtirish to‘g‘risidagi takliflaridan kelib chiqib, quyidagilar:
 2023-yilda o‘zaro umumlashtiriladigan shaharsozlik normalari va qoidalari ro‘yxati 1-ilovaga muvofiq;
 2023-yilda o‘zaro birlashtiriladigan qurilish ishlari uchun “Smeta-resurs normalari” to‘plamlari ro‘yxati 2-ilovaga muvofiq;
 2023-yil 1-yanvardan majburiyligi bekor qilinadigan va “Qurilish reglamentlari” toifasiga o‘tkaziladigan shaharsozlik normalari va qoidalari ro‘yxati 3-ilovaga muvofiq;
 2023-yil 1-yanvardan majburiyligi bekor qilinadigan va ma’lumotnoma toifasiga o‘tkaziladigan shaharsozlik normalari va qoidalari ro‘yxati 4-ilovaga muvofiq;
 2023-yil 1-yanvardan majburiyligi bekor qilinadigan va qurilish ishlari uchun “Smeta-resurs normalari” toifasiga o‘tkaziladigan shaharsozlik normalari va qoidalari ro‘yxati 5-ilovaga muvofiq;
 2022 — 2024-yillarda Koreyaning “KICT” instituti bilan hamkorlikda xalqaro normativlar bilan uyg‘unlashtiriladigan shaharsozlik normalari va qoidalari ro‘yxati 6-ilovaga muvofiq tasdiqlansin.
 4. Belgilab qo‘yilsinki, 2023-yil 1-yanvardan:
 “Davlat xaridlari to‘g‘risida”gi Qonun doirasida amalga oshiriladigan qurilish-montaj, rekonstruksiya va mukammal ta’mirlash ishlarining loyiha-smeta hujjatlaridagi qiymati smeta-resurs normalari asosida shakllantiriladi;
 qurilish-montaj, rekonstruksiya va mukammal ta’mirlash ishlarini o‘z mablag‘lari hisobidan moliyalashtirayotgan tadbirkorlik subyektlari uchun smeta-resurs normalari tavsiyaviy xususiyatiga ega bo‘ladi;
 qurilish reglamentlari hamda smeta-resurs normalari texnik jihatdan tartibga solish sohasidagi normativ hujjatlar jumlasiga kirmaydi hamda ularni Adliya vazirligida huquqiy ekspertizadan o‘tkazish talab etilmaydi;
 shaharsozlik normalari va qoidalari kamida har 3-4 yilda qayta ko‘rib chiqiladi va zaruratga ko‘ra yangilab boriladi;
 qurilish materiallari va jihozlariga oid standartlar faqat Qurilish vazirligi tomonidan qabul qilinadi;
 O‘zbekiston Respublikasi Prezidentining 2020-yil 13-martdagi PF-5963-son Farmoniga 1-ilovada keltirilgan O‘zbekiston Respublikasi hududida shaharsozlik faoliyati sohasida texnik jihatdan tartibga solishga doir milliy normativ hujjatlar bilan bir vaqtda qo‘llanilishiga ruxsat etiladigan xorijiy normativ hujjatlar asosida ishlab chiqilgan hamda xorijiy davlatlarda ekspertizadan o‘tkazilgan loyihalarning tegishli qismlari O‘zbekiston Respublikasida to‘g‘ridan to‘g‘ri tan olinadi va ushbu qismlar bo‘yicha mahalliy ekspertiza organlaridan ekspertizadan o‘tkazilmaydi.
 5. Qurilish vazirligiga “Qurilish reglamentlari” va “Smeta-resurs normalari”ga o‘zgartirish va qo‘shimchalar kiritish, ularning yangilarini qabul qilish yoki ahamiyatni yo‘qotganlarini bekor qilish huquqi berilsin.
 6. Moliya vazirligi Qurilish vazirligining asoslantirilgan hisob-kitoblariga ko‘ra har yili Davlat budjeti parametrlarida kelgusi yillarda “Qurilish reglamentlari” hamda “Smeta-resurs normalari”ni ishlab chiqish, ularga o‘zgartirish va qo‘shimchalar kiritish, shuningdek, shaharsozlik normalari va qoidalarini xalqaro normativlar bilan uyg‘unlashtirish uchun zarur mablag‘lar ajratilishini nazarda tutsin.
 7. Qurilish vazirligi manfaatdor vazirlik va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov va O‘zbekiston Respublikasi qurilish vaziri B.I. Zakirov zimmasiga yuklansin.